|  |
| --- |
| **Budapest Főváros VII. kerület Erzsébetváros Önkormányzata**  **Garai Dóra Képviselő** |

Iktatószám:

Napirendi pont: ….

**ELŐTERJESZTÉS**

A Képviselő-testület 2024. január 24 - ei

rendkívüli ülésére

**Tárgy:** Javaslat a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosítására – a nem lakás céljára szolgáló helyiségekben tartott rendezvények korlátozása vonatkozásában

**Készítette:**

Garai Dóra

képviselő

**Törvényességi szempontból észrevételt teszek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az Önkormányzat kiemelt célkitűzése, hogy a kerület építészeti örökségét, történelmi hagyományait megőrizve egy kulturális negyedet alakítson ki, amely koncepcióba a városképet esetlegesen romboló, a lakosság éjszakai nyugalmát sokszor zavaró, a hatályos kereskedelmi jogszabályok (kereskedelemről szóló 2005. évi CLXIV. törvény, kereskedelmi tevékenységek végzésének feltételeiről szóló 210/2009. (IX. 29.) Korm. rendelet) hatálya alá nem tartozó, a jegyző, mint kereskedelmi hatóság által szükség esetén nem szankcionálható rendezvények (legénybúcsúk, céges bulik stb.) céljára bérbe adott, vagy hasznosított, üzletnek nem minősülő nem lakás céjára szolgáló helyiségek, ahol kiskereskedelmi, vendéglátó tevékenységet nem folytatnak - nem illeszkednek, így a társasházakról szóló 2003. évi CXXXIII. törvény 17. § (3) bekezdésében kapott felhatalmazás alapján célszerű ezt is korlátozni a Képviselő-testületnek.

**Kérem a tisztelt képviselőket, támogassák a javaslatomat.**

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

**Hatásvizsgálat**

Budapest Főváros VII. Kerület Erzsébetváros Önkormányzat Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A Rendelet módosításának az Önkormányzatot érintő gazdasági, költségvetési hatása, hogy a rendeletmódosítással megállapított közösségellenes magatartásformák szankcionálása során, a rendeletben foglaltak megsértéséért kiszabott közigazgatási bírság az Önkormányzat bevételét képezi.

2. **A jogszabály környezeti és egészségi következményei**  
A nem lakás céljára szolgáló helyiségben tartott rendezvények korlátozásával a zajszennyezés esetleges csökkenése hozzájárul a lakosság Alaptörvény XX. cikk (1) bekezdésében meghatározott testi és lelki egészséghez, és egészséges környezethez való alapvető jogának érvényesüléséhez, jótékony hatással lehet a helyiek közérzetére, testi, és mentális egészségére.

3. **A jogszabály adminisztratív terheket befolyásoló hatásai**  
A rendelet módosítása, illetve kiegészítése nem eredményez többlet adminisztratív feladatokat.

4. **A jogszabály megalkotásának szükségessége, a jogalkotás elmaradásának várható következményei**

A jogalkotás elmaradásával esetlegesen sérülhet a lakosságnak az Alaptörvényben meghatározott testi és lelki egészséghez, és egészséges környezethez való alapvető joga.

A Rendelet módosítására törvényi kötelezés nincs, a jogalkotás esetleges elmaradása jogsértést nem okoz.

5. **A jogszabály alkalmazásához szükséges személyi, szervezeti, tárgyi és pénzügyi feltételek**  
A rendelet módosítása többlet személyi, tárgyi vagy pénzügyi feltételt nem igényel. A szükséges feltételek rendelkezésre állnak.

**Kérem a tisztelt Képviselő-testületet az előterjesztés megtárgyalására és a rendelettervezet elfogadására.**

Budapest, 2024. január 2.

**Garai Dóra**

**önkormányzati képviselő**

Melléklet:

Rendelet-tervezet a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet módosítására