**Budapest Főváros VII. kerület Erzsébetváros Önkormányzata Képviselő-testületének**

**…/2024. (….) önkormányzati rendelete**

**Budapest Főváros VII. kerület Erzsébetváros Önkormányzata Képviselő-testületének a társasházaknak nyújtható felújítási támogatásról szóló 7/2016. (II. 18.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva, a társasházaknak nyújtható felújítási támogatásról szóló 7/2016 (II.18.) önkormányzati rendelet módosításáról a következőket rendeli el:

1. §

Budapest Főváros VII. kerület Erzsébetváros Önkormányzata Képviselő-testületének a társasházaknak nyújtható felújítási támogatásról szóló 7/2016. (II.18.) önkormányzati rendelet (a továbbiakban: Ör.) 3. § (1) bekezdése helyébe a következő rendelkezés lép:

*„(1) A mindenkori átmeneti gazdálkodásról szóló költségvetési rendeletben a társasházi pályázatra elfogadott keretösszeg elfogadását követően dönthet Erzsébetváros Önkormányzata Képviselő-testületének Pénzügyi és Kerületfejlesztési Bizottsága (a továbbiakban: Bizottság) a társasházi pályázat kiírásáról. Amennyiben az átmeneti gazdálkodásról szóló költségvetési rendelet a társasházi pályázat keretösszegéről nem rendelkezik úgy a társasházi pályázat kiírásáról a Bizottság dönthet az aktuális évi költségvetési rendelet kihirdetését követő ülésén.”*

**2. §**

Az Ör. 3/A. § (1) bekezdése helyébe a következő rendelkezés lép:

*„(1) A mindenkori átmeneti gazdálkodásról szóló költségvetési rendeletben az energiahatékonysági és klímavédelmi pályázatra elfogadott keretösszeg elfogadását követően dönthet Erzsébetváros Önkormányzata Képviselő-testületének Pénzügyi és Kerületfejlesztési Bizottsága (a továbbiakban: Bizottság) az energiahatékonysági és klímavédelmi pályázat kiírásáról. Amennyiben az átmeneti gazdálkodásról szóló költségvetési rendelet a társasházi pályázat keretösszegéről nem rendelkezik úgy az energiahatékonysági és klímavédelmi pályázat kiírásáról a Bizottság dönthet az aktuális évi költségvetési rendelet kihirdetését követő ülésén.”*

**3. §**

Hatályát veszti az Ör. 3/A. § (2) bekezdése.

**4. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2024. …………………..napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a www.erzsebetvaros.hu honlap szerkesztője részére.

**Tóth János**

**jegyző**

**Általános indokolás**

A Pénzügyi és Kerületfejlesztési Bizottság által kiírásra kerülő pályázati kiírások csak az aktuális évi költségvetés elfogadását követően kerülhetnek elfogadásra. A 2024. évi átmeneti költségvetésben szerepelnek mind a társasházi mind az energiahatékonysági és klímavédelmi pályázatra elkülönített összegek. A pályázati kiírások mielőbbi elfogadására irányul a rendelet módosítás.

**Részletes indokolás**

**1.-2. §**

A Pénzügyi és Kerületfejlesztési Bizottság által kiírásra kerülő pályázati kiírások mielőbbi elfogadását tartalmazza.

**3. §**

Az energiahatékonysági és klímavédelmi pályázat 2023. évi elfogadásának időbeli hatályáról rendelkezett a paragrafus, mely hatályát veszti.

**4. §**

A rendelet hatályba lépésének időpontjáról rendelkezik.