|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

A Képviselő-testület 2024. január 24 - ei

rendkívüli ülésére

**Tárgy:**  Tájékoztatás a Fővárosi Önkormányzatot és a kerületi önkormányzatokat osztottan megillető bevételek 2024. évi megosztásáról

**Készítette:**

Nemes Erzsébet

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Fővárosi Önkormányzat és a kerületi önkormányzatok között megosztandó bevételekből való részesedést, az eljárást és az arányokat a Fővárosi Önkormányzat és a kerületi önkormányzatok közötti forrásmegosztásról szóló, többször módosított 2006. évi CXXXIII. törvény (a továbbiakban: Fmt.) szabályozza.

A Fővárosi Önkormányzatot és a kerületi önkormányzatokat osztottan megillető bevételek 2024. évi megosztásáról szóló fővárosi közgyűlési előterjesztés és rendelettervezet a vonatkozó jogszabályi előírás szerint a Fővárosi Önkormányzattól 2024. január 3-án érkezett meg véleményezésre Erzsébetváros Önkormányzatához.

Az Fmt. 5. § (1) bekezdése szerint a kerületi önkormányzatoknak legalább 15 napot kell a véleményezésre biztosítani, valamnit a Fővárosi Közgyűlés a tárgyévre vonatkozó forrásmegosztási rendeletét a tárgyév január 31-éig lépteti hatályba.

A vélemény határidőben történő megküldése érdekében a Pénzügyi és Kerületfejlesztési Bizottság 2024. január 9-ei rendkívüli ülésén tárgyalta a fővárosi közgyűlési előterjesztést, és arról az alábbi határozatot hozta:

„3/2024. (I.09.) PKB határozat

- Határozat a Fővárosi Önkormányzatot és a kerületi önkormányzatokat osztottan megillető bevételek 2024. évi megosztásáról-

Budapest Főváros VII. Kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy a Fővárosi Közgyűlés „A Fővárosi Önkormányzatot és a kerületi önkormányzatokat osztottan megillető bevételek 2024. évi megosztásáról” szóló rendelettervezetét az Fmt. 5. § (1) bekezdés alapján elfogadja.

Felelős: Niedermüller Péter polgármester

Határidő: azonnal

Végrehajtásért felelős: Niedermüller Péter polgármester

*A fenti határozatot a Bizottság tagjai egyhangúan (6 igen, 0 nem szavazattal, 0 tartózkodással) elfogadták.*„

Jelen előterjesztés célja a Képviselő-testület tájékoztatása a forrásmegosztásra vonatkozó szabályokról, a változásokról és azok hatásáról, Erzsébetváros Önkormányzatát megillető 2024. évi megosztott források nagyságrendjéről és a Pénzügyi és Kerületfejlesztési Bizottság fenti határozatáról.

**I. A törvényi szabályozás**

A Fővárosi Önkormányzat és a kerületi önkormányzatok közötti forrásmegosztást az Fmt. rendelkezései szabályozzák. A törvény meghatározza:

1. a forrásmegosztás rendszerébe tartozó valamennyi bevételt,
2. a megosztás alapját biztosító részesedési arányokat,
3. egyéb szabályokat.

Az előterjesztés a 2014. évi törvénymódosítás hatására számol a Fővárosi Önkormányzat által kivetett helyi adókból származó bevételen túl az ezekhez kapcsolódó bírságból és pótlékból beszedett bevételekkel is. Mellette érvényesíti az azonos teherviselés elvét, azaz megosztja az adóbeszedés érdekében felmerülő költségeit is.

Az adóbevétel eléréséhez szükséges kiadásokat a Fővárosi Önkormányzat 2024. évben 1.241.605 ezer Ft-tal tervezi, amelyből a megosztás elve alapján a kerületekhez tervez áthárítani 571.138 ezer Ft-ot (a kiadások 46 %-át).

A forrásmegosztási bevételek körébe tartozik az iparűzési adó és az idegenforgalmi adó. Az idegenforgalmi adó kerületi hatáskörben tartásáról döntött az I-XVI., a XIX-XX. és a XXIII. kerületek önkormányzata. Ezzel szemben a fővárosi rendelettervezet 2. melléklete alapján a Fővárosnak engedik át az adóbeszedés jogát a XVII-XVIII. és a XXI-XXII. kerületek önkormányzatai.

A törvény alapján a megosztott bevételekből a Fővárosi Önkormányzat részesedése 54%, míg a kerületek részesedése 46%.

**II. A forrásmegosztás bevételei**

A 2024. évi fővárosi forrásmegosztási előterjesztés alapján bemutatjuk a megosztott források 2024. évi összetételét és jogcímét, valamint ezek 2023-2024. évek közötti változását. A főváros egészét megillető, megosztandó bevételek összege az előző évhez képest 59.596,8 millió Ft-tal, 11,8 %-kal nő. Ezen belül az idegenforgalmi adó tervszáma 3,2 millió Ft-tal, 20,4 %-kal csökken, az iparűzési adó tervszáma 59.000,0 millió Ft-tal, 11,7 %-kal nő, a helyi adóhoz kapcsolódóan kiszabott pótlék és bírságbevételek tervszáma 600,0 millió Ft-tal, 42,9 %-kal nő.

**A kerületi önkormányzatokat megillető, megosztandó bevételek összege az előző évhez képest 27.165,4 millió Ft-tal, 11,7 %-kal nő.** A Fővárosi Közgyűlés rendelettervezete a 2024. költségvetési évre a forrásmegosztás keretében a kerületek részére 258.874,6 millió Ft felosztandó forrásról rendelkezik, amelyből 258.520 millió Ft az iparűzési adó.

A megosztható forrásokat jogcímenként és összegenként az alábbi táblázat adatai mutatják be:

**1. számú szövegközi táblázat (millió Ft-ban)**

|  |  |  |  |  |  |
| --- | --- | --- | --- | --- | --- |
| **Sor- szám** | **Megnevezés** | **2023.  (tervezett)** | **2024.  (tervezett)** | **Változás összege** | **Index (%) 2024/2023** |
| 1. | Idegenforgalmi adó | 15,6 | 12,4 | - 3,2 | 79,6 % |
| 2. | Iparűzési adó | 503 000,0 | 562 000,0 | 59 000,0 | 111,7 % |
| 3. | Helyi adóhoz kapcsolódóan kiszabott pótlék és bírságbevételek | 1 400,0 | 2 000,0 | 600,0 | 142,9 % |
|  | **Összesen (1+2+3)** | **504 415,6** | **564 012,4** | **59 596,8** | **111,8 %** |
|  | *Ebből:* |  |  |  |  |
| 4. | Kerületi önkormányzatok | 231 709,2 | 258 874,6 | 27 165,4 | 111,7 % |
| 5. | Fővárosi Önkormányzat | 272 706,4 | 305 137,8 | 32 431,4 | 111,9 % |

**III. A kerületi önkormányzatokat megillető megosztható források**

A fővárosi rendelet-tervezet alapján 2024. évre a megosztott bevételekből a kerületi önkormányzatokat összesen 258.874,6 millió Ft, a Fővárosi Önkormányzatot 305.137,8 millió Ft illeti meg. Az egyes kerületek részesedési arányait az Fmt. melléklete tartalmazza. Erzsébetváros Önkormányzata részesedési aránya 3,31902329%.

**IV. Erzsébetváros részesedése a fővárosi forrásmegosztásból**

A Fővárosi Közgyűlés előterjesztése alapján **Budapest Főváros VII. Kerület Erzsébetváros Önkormányzatát** a rendelettervezete alapján 2024. évben **8.591.918** **ezer Ft megosztott forrás illeti meg**.

Erzsébetváros Önkormányzatát megillető megosztott bevétel teljes egészében az iparűzési adóból és a kapcsolódó pótlék és bírság bevételekből származik. Az Önkormányzat költségvetési pozícióját a mindenkori iparűzési adóbevétel döntően befolyásolja.

A Fővárosi Önkormányzat rendelettervezete, valamnit a Pénzügyi és Kerületfejlesztési Bizottság 3/2024. (I.09.) határozata az előterjesztés mellékletét képezi.

Kérem a Tisztelt Képviselő-testületet a tájékoztatás és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2024. (I.24.) határozata a Fővárosi Önkormányzatot és a kerületi önkormányzatokat osztottan megillető bevételek megosztásáról**

Budapest Főváros VII. kerület Erzsébetváros Önkormányzatának Képviselő-testülete felkéri a jegyzőt, hogy gondoskodjon a Budapest Főváros VII. kerület Erzsébetváros Önkormányzata Képviselő-testületénekSzervezeti és Működési Szabályzatáról szóló 38/2020. (IX.24.) önkormányzati rendeletének módosításáról, miszerint a Képviselő-testület átruházza a Pénzügyi és Kerületfejlesztési Bizottságra a Fővárosi Önkormányzatot és a kerületi önkormányzatokat osztottan megillető bevételek megosztására vonatkozó véleményezési feladatot.

**Felelős:** Tóth János jegyző

**Határidő:** 2024. április 30.

Budapest, 2024. január 11.

Niedermüller Péter

polgármester

Előterjesztés mellékletei:

- 1. számú melléklet: 2024. évi forrásmegosztásról szóló fővárosi közgyűlési előterjesztés és rendelettervezet

- 2. számú melléklet: Pénzügyi és Kerületfejlesztési Bizottság 3/2024. (I. 09.) határozata