|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2024. január 24 - ei

rendkívüli ülésére

**Tárgy:** Javaslat a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosítására – az ápolási díjat kiegészítő támogatás bevezetésére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzata közigazgatási területén Budapest Főváros Kormányhivatala által adott tájékoztatás alapján *(2023. augusztus havi adat)* 75 fő ápolási díjban részesülő lakos él.

Az ápolási díj olyan személyeknek jár, akik hosszú távon gondozzák valamely fogyatékos vagy tartós betegségben szenvedő, önellátásra képtelen, tartós gondozásra szoruló hozzátartozójukat.

Az ápolási díj összege:

1. alapösszegű ápolási díj: 43.405,- Ft
2. emelt összegű ápolási díj: 65.110,- Ft
3. kiemelt ápolási díj: 78.130,- Ft.

Az ápolási díj igénybevétele mellett csupán napi négy órás munkaviszony létesíthető, így a megemelkedett lakásfenntartással kapcsolatos közüzemi kiadások, valamint az infláció miatt a hozzátartozójuk ápolását végző, ápolási díjban részesülő lakosok egyre nehezebb megélhetési gondokkal küzdenek, ezért részükre szociális támogatás bevezetésére teszek javaslatot.

Az új szociális ellátás neve ápolási díjat kiegészítő támogatás, melyre jogosult az az Erzsébetváros közigazgatási területén tartózkodási hellyel vagy bejelentett lakóhellyel rendelkező lakos, aki hozzátartozója ápolása okán ápolási díjban részesül.

A szociális ellátás bevezetése Budapest Főváros VII. kerület Erzsébetváros Önkormányzata Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18) rendelete (továbbiakban: Rendelet) módosításával lehetséges.

A jelen előterjesztés mellékletét képező rendelet-tervezet két javaslatot tartalmaz:

1. Egyrészt az ápolási díjat kiegészítő támogatás - mint új szociális ellátás –részletszabályainak Rendeletbe történő beépítését tartalmazza.
2. Másrészt javaslatot teszek a gyermekvédelmi települési támogatás részletszabályainak módosítására, tekintettel arra, hogy az egyéni ügyekben indult eljárások során szerzett tapasztalatok indokolják a Rendelet vonatkozó szakaszainak technikai módosítását az eljárási szabályok pontosabb és objektívebb szabályozása céljából.

Az ápolási díjat kiegészítő támogatás - az előzetes kalkuláció alapján - évi 13.500.000,- Forint költségvetési többletforrást igényel, ezért jelen előterjesztés a rendelettervezet mellett a többletforrás biztosítására vonatkozó határozati javaslatot is tartalmaz.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

**Hatásvizsgálat**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A Rendeletmódosítás társadalmi hatása: Budapest Főváros VII. kerület Erzsébetváros Önkormányzata közigazgatási területén lakóhellyel rendelkező, ápolási díjban részesülő lakosok szociális támogatása.

Az új szociális ellátás bevezetése évente 13.500.000,- költségvetési többletforrást igényel.

**2. A jogszabály környezeti és egészségi következményei**

A Rendeletmódosításnak a környezetre vagy az egészségre gyakorolt közvetlen hatása nincs.

**3. A jogszabály adminisztratív terheket befolyásoló hatásai**

A Rendeletmódosításnak adminisztratív terheket befolyásoló hatása nincs.

**4. A jogszabály megalkotásának szükségessége, a jogalkotás elmaradásának várható következményei**

A rendelet módosítását indokolja a Budapest Főváros VII. kerület Erzsébetváros Önkormányzata közigazgatási területén lakóhellyel rendelkező, ápolási díjban részesülő lakosok anyagi helyzetének javítása. A szociális igazgatási eljárások részletszabályainak módosítása pedig objektívebb és megalapozottabb döntés előkészítést tesz lehetővé.

A rendelet módosítására törvényi kötelezés nincs, annak elmaradása jogsértést nem okoz.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás személyi, szervezeti és tárgyi többletforrást előreláthatólag nem igényel. A pénzügyi többletforrás igénye az előzetes kalkulációk alapján évi 13.500.000,- Ft.

***Kérem a Tisztelt Képviselő-testületet az előterjesztés megtárgyalására és a rendelettervezet, valamint a határozati javaslat elfogadására.***

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …/2024. (I.24.) határozata az ápolási díjat kiegészítő támogatás költségvetési fedezetének biztosításáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. az Önkormányzat 2024. évi költségvetésében 13 500 000,- Ft fedezetet biztosít az ápolási díjat kiegészítő támogatás fedezetére.
2. felkéri a Polgármestert, hogy gondoskodjon az ápolási díjat kiegészítő támogatás fedezetének az Önkormányzat 2024. évi költségvetési rendeletében történő szerepeltetéséről.

**Határidő:** 2023. február 22.

**Felelős:** Niedermüller Péter polgármester

Budapest, 2024. január 9.

**Niedermüller Péter**

**polgármester**

Melléklet:

- Rendelettervezet a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosítására