|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

A Képviselő-testület 2024. január 24 - ei

rendkívüli ülésére

**Tárgy:** Javaslat a Budapest Főváros VII. kerület Erzsébetváros Önkormányzata Képviselő-testületének a magánszemélyeknek nyújtható visszatérítendő kamatmentes és vissza nem térítendő nyílászáró-felújítási támogatásról szóló46/2015. (XII.18.) önkormányzati rendeletének – *a pályázati kiírás jóváhagyásának időpontjáról szóló* - módosítására

**Készítette:**

Törőcsik Attila

irodavezető-helyettes

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

2016. január 1-én hatályba lépett a Budapest Főváros VII. kerület Erzsébetváros Önkormányzata Képviselő-testületének (a továbbiakban: Képviselő-testület) 46/2015. (XII.18.) önkormányzati rendelete (*a továbbiakban: rendelet*), mely rendelet 3. §-a rendelkezik a magánszemélyeknek nyújtható visszatérítendő kamatmentes és vissza nem térítendő nyílászáró-felújítási pályázat kiírásának időpontjáról.

Jelenleg a pályázati kiírás csak az aktuális évi költségvetés elfogadását követően kerülhet elfogadásra annak ellenére, hogy a pályázatra elkülkönített összegről már az átmeneti költségvetés is rendelkezhet.

Az elfogadott 2024. évi átmeneti költségvetés a nyílászáró-felújítási pályázatra elkülönített összeget tartalmazza.

A rendelet jelen módosítása a pályázati kiírás egész évben történő elfogadhatóságára vonatkozik.

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 1. pontja alapozza meg, mely szerint a képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására, valamint a rendelet-tervezet elfogadására.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a magánszemélyeknek nyújtható visszatérítendő kamatmentes és vissza nem térítendő nyílászáró-felújítási támogatásról szóló 46/2015. (XII.18.) önkormányzati rendelete módosításának várható hatásai a jogalkotásról szóló 2010. évi CXXX. törvény 17. § (2) bekezdése szerint:

1. **A jogszabály társadalmi, gazdasági, költségvetési hatásai**

A rendelet módosítása a társadalomra nézve pozitív hatást fejt ki, hiszen az épített környezet minősége és a szabályozás átláthatósága javul. A pályázatra vonatkozóan a szükséges pénzügyi fedezet a költségvetési rendeletben/átmeneti költségvetésben biztosított.

1. **A jogszabály környezeti és egészségügyi következményei**

A jogszabály pozitív környezeti és egészségügyi következménnyel jár mivel a pályázat kiírására lehetővé tett időtartam meghosszabbításával a benyújtott pályáztatok számának növekedése várható, ezzel együtt megnövekedhet a pályázati segítséggel felújított-, illetve hőtechnikai szempontból javított épületszerkezetek/nyílászárók száma. Ezzel az energiafelhasználás is csökkenhet csökkentve a környezetterhelést.

1. **A jogszabály adminisztratív terheket befolyásoló hatásai**

A jogszabály elfogadásával járó - nem jelentős - többlet adminisztratív feladatot a Polgármesteri Hivatal erre kijelölt Szakirodája végzi el.

1. **A jogszabály megalkotásának szükségessége, a jogalkotás elmaradásának várható következményei**

A pályázat benyújtásra nyitva álló időintervallum bővítés érdekében a jogszabály módosítása szükséges. A jogszabály módosításával a lakosság részére több idő áll rendelkezésre a pályázati iratok megfelelő összeállítására, a szükséges dokumentumok beszerzésére. A pontosan összeállított pályázati dokumentumokkal a pozitívan elbírálható pályázatok számának növekedése várható, mely több nyílászáró szerkezet megújítását generálhatja. Ezen szerkezetek megújításával azok állékonysága, élettartama megnövekszik, a lakóingatlanok állagának javulása az ingatlanok értékét növelheti.

A jogalkotás elmaradása az Önkormányzatra nézve közvetlen negatív következménnyel nem jár, azonban egyes bérlők Önkormányzati tulajdonú ingatlanok esetében is pályáznának, így az Önkormányzat tulajdonában lévő lakások részleges megújulása is várható.

A jogalkotás, illetve a módosítás elmaradása negatív következménnyel nem jár.

A rendelet módosítására magasabb szintű jogszabályi kötelezés nincs, a rendelet-módosítás elmaradása jogsértést nem okoz.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet elfogadása esetén a módosított rendelet alkalmazására a Polgármesteri Hivatal erre kijelölt Szakirodáján a személyi, szervezeti és tárgyi feltételek biztosítottak. A pénzügyi feltételek a költségvetési rendeletben biztosítottak.

Budapest, 2024. január 02.

Niedermüller Péter

polgármester

**Melléklet:**

Rendelet-tervezet a magánszemélyeknek nyújtható visszatérítendő kamatmentes és vissza nem térítendő nyílászáró-felújítási támogatásról szóló 46/2015. (XII.18.) önk. rendelet módosítására