**Budapest Főváros VII. Kerület Erzsébetváros Önkormányzat Képviselő-testületének**

**.../2024. (………..) önkormányzati rendelete**

**Budapest Főváros VII. kerület Erzsébetváros Önkormányzat Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításáról**

Budapest Főváros VII. kerület Erzsébetváros Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában és 132. § (4) bekezdés d) pontjában, a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében, 29. § (1)-(2) bekezdésében, 131. § (1) bekezdésében és 162. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontja alapján Magyarország helyi önkormányzatairól szóló 2011. évi CLXXXIX törvény 23. § (5) bekezdés 11. és 11.a. pontjában meghatározott feladatkörében eljárva a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításáról a következőket rendeli el.

**1. §**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet (a továbbiakban: Rendelet) 9. §-a a következő (19) bekezdéssel egészül ki:

„(19) Az (1) bekezdés a)-c) pontja szerinti települési támogatás nem állapítható meg Budapest Főváros VII. kerület közigazgatási területén működő bentlakásos szociális és gyermekjóléti intézményekben bejelentett lakó vagy tartózkodási hellyel rendelkező ellátottak részére.”

**2. §**

A Rendelet 6/A. alcíme a következő 9/D. §-sal egészül ki:

„**9/D. §**

(1) Ápolási díjat kiegészítő támogatásra jogosult, aki Erzsébetváros közigazgatási területén bejelentett lakóhellyel, vagy tartózkodási hellyel rendelkezik, és tartósan gondozásra szoruló hozzátartozójára tekintettel az Szt. szerinti ápolási díjban, kiemelt ápolási díjban vagy emelt összegű ápolási díjban részesül.

(2) Az ápolási díjat kiegészítő támogatás a kérelem benyújtásának hónapjától számított legfeljebb 12 hónapra állapítható meg, azzal, hogy a jogosultság időtartama nem haladhatja meg az ápolási díj megállapításáról szóló döntés szerinti jogosultsági idő megszűnésének dátumát.

(3) Az ápolási díjat kiegészítő támogatás megállapítása iránti kérelemhez – a 6. § (1)-(4) és (6) bekezdésben foglaltak mellőzésével, csak a kormányhivatal által kiállított ápolási díjra való jogosultságot megállapító véglegessé vált döntést kell mellékelni.

(4) Az ápolási díjat kiegészítő támogatást a kérelem benyújtása hónapjának első napjától kell megállapítani.

(5) Az ápolási díjat kiegészítő támogatás összege havi 15 000,- Ft.

(6) Az ápolási díjat kiegészítő támogatásra való jogosultságot – amennyiben arra okot adó körülmény felmerül – a támogatás folyósításának időtartama alatt bármikor felül lehet vizsgálni.

(7) Az ápolási díjat kiegészítő támogatást meg kell szüntetni, ha

a) az ápolási díjra való jogosultságot a kormányhivatal megszüntette vagy

b) az ápolási díjat kiegészítő támogatásra jogosult személy vagy tartósan gondozásra szoruló hozzátartozójának lakcíme az Önkormányzat közigazgatási területén megszűnt, vagy

c) az ápolt elhunyt.

(8) Az ápolási díjat kiegészítő támogatást a (7) bekezdés a-b) pontjai esetében a megszüntetésre okot adó körülmény bekövetkeztének hónapjának utolsó napjával kell megszüntetni.

(9) Az ápolási díjat kiegészítő támogatást a (7) bekezdés c) pontja esetében az elhalálozás hónapját követő hónap utolsó napjával kell megszüntetni.”

**3. §**

A Rendelet 11. §-a helyébe a következő rendelkezés lép:

„**11. §**

(1) A gyermek törvényes képviselője által benyújtott kérelemre gyermekvédelmi települési támogatás állapítható meg a gyermek részére, ha a gyermeket gondozó család időszakosan létfenntartási gonddal küzd, vagy létfenntartást veszélyeztető rendkívüli – különös méltánylást érdemlő - élethelyzetbe került.

(2) Támogatásra jogosult a gyermekkorú, valamint a 23 évesnél fiatalabb, önálló keresettel nem rendelkező, nappali tagozaton tanulói jogviszonnyal, és a 25 évesnél fiatalabb, önálló keresettel nem rendelkező, hallgatói jogviszonnyal rendelkező gyermek.

(3) A gyermekvédelmi települési támogatás mértéke adott naptári évben, gyermekenként legfeljebb az érvényes szociális vetítési alap 300 %-os mértékéig nyújtható, azzal, hogy az (5)-(6) bekezdés alapján, adott naptári évben megállapításra került támogatási összegek összeszámítandók.

(4) A gyermeket gondozó családban az egy főre jutó havi jövedelem nem haladhatja meg az érvényes szociális vetítési alap 460%-át.

(5) Létfenntartási gondnak minősülnek különösen az Szt. 45. § (4) bekezdése szerinti élethelyzetek, valamint a kérelem vizsgálatakor felmerülő egyéb ok, melynek ellátásáról más módon nem lehet gondoskodni.

(6) Létfenntartást veszélyeztető rendkívüli - különös méltánylást érdemlő - élethelyzetnek minősül:

a) a gyermek részére gyógyászati segédeszköz beszerzése, javíttatása, működéséhez szükséges tartozék pótlása,

b) a gyermek időszakos gyógyszerköltségeihez, gyógykezeléseihez való hozzájárulás;

c) a gyermek speciális diétájához nyújtott támogatás (tejfehérje allergia és tejcukor érzékenység, lisztérzékenység, cukorbetegség és egyéb súlyos anyagcsere betegségek esetén, továbbá ha a gyermek étkeztetése csak tápszerrel oldható meg);

d) a gyermek bölcsődei elhelyezésével, óvodai nevelésével kapcsolatos költségekhez való hozzájárulás

e) kiskorú részére évszaknak megfelelő ruházat beszerzéséhez való hozzájárulás.

(7) A támogatás iránti kérelmeket a (6) bekezdés c)-d) pontjai esetében évente egy alkalommal, a (6) bekezdés e) pontja esetében évi három alkalommal lehet benyújtani.

(8) A támogatás a (6) bekezdés a)-b) pontja esetében szakorvosi vélemény és árajánlat, a c) pont esetében szakorvosi vélemény benyújtásával állapítható meg és a támogatás összege az igazolt költségének mértékéig terjedhet, de gyermekenként nem haladhatja meg a (3) bekezdésben foglalt mértéket.

(9) A (6) bekezdés e) pontjára történő hivatkozással adott naptári évben legfeljebb három alkalommal nyújtható be támogatás iránti kérelem, azzal, hogy a kérelmek benyújtása között legalább három hónapnak el kell telnie.

(10) A (6) bekezdés d) pontjára történő hivatkozással benyújtott kérelmek esetén a támogatás mértéke legfeljebb 25 000,- Ft gyermekenként.

(11) A (6) bekezdés e) pontjára történő hivatkozással benyújtott kérelmek esetén alkalmanként és gyermekenként a (3) bekezdésben meghatározott támogatási összeg legfeljebb 1/3 része nyújtható, legfeljebb a támogatás éves keretösszegének mértékéig.

(12) Amennyiben a gyermekvédelmi települési támogatás az Szt. 45. § (5) bekezdése szerint hivatalból kerül megállapításra, a támogatás az érintett szervezet részére is utalható.

(13) A gyermekvédelmi települési támogatás iránti kérelem mellékleteként a jelen rendelet 6. § (1)-(4) bekezdése szerinti nyilatkozatokat és igazolásokat kell csatolni.

(14) A gyermekvédelmi települési támogatás iránti kérelem mellékleteként csatolni kell továbbá:

1. a (6) bekezdés a) pontjára történő hivatkozás esetén szakorvosi véleményt, vagy árajánlatot;
2. a (6) bekezdés b) pontjára történő hivatkozás esetén a gyógykezelés költségének, vagy a gyógyszerkiadások költségének igazolását;
3. a (6) bekezdés c) pontjára történő hivatkozás esetén speciális diéta szükségességét igazoló orvosi szakvéleményt;
4. továbbá minden olyan dokumentumot, mely a kérelem indokolásában foglaltakat igazolja.

(15) Az (1)-(11) bekezdésében foglalt szabályoktól függetlenül gyermekvédelmi települési támogatás állapítható meg:

1. a gyermek részére, amennyiben az élethelyzet a gyermek életét, testi épségét veszélyeztetné.
2. a válsághelyzetben lévő várandós anya részére a gyermekének megtartásához, gyermekfogadásának előkészítéséhez.

(16) A támogatás mértéke a 15. § a)-b) pontjai szerinti megállapítás esetén sem haladhatja meg az érvényes szociális vetítési alap 300 %-át.”

**4. §**

A Rendelet 12.§ (2a) bekezdésében a „rendszeres gyermekvédelmi támogatásra” szövegrész helyébe a „rendszeres gyermekvédelmi kedvezményre” szöveg lép.

**5. §**

Hatályát veszti a Rendelet

1. 13. § (1) bekezdésében a „vagy az albérleti díjhoz” szövegrész,
2. 13. § (3) bekezdésében az „és albérleti díjhoz” szövegrész,
3. 13/A. § (1) bekezdésében a „vagy az albérleti díjhoz” szövegrész,
4. 13/A. § (3) bekezdésében az „és albérleti díjhoz” szövegrész.

**6. §**

Ez a rendelet 2024. február 22-én lép hatályba, és 2024. február 23-án hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2024. ….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános indokolás**

A rendelet módosításának szükségességét indokolta, az ápolási díjat kiegészítő támogatás, mint új szociális ellátás bevezetése, valamint egyes támogatások esetében az eljárási szabályok pontosítására, részletesebb kifejtésére volt szükség.

**Részletes indokolás**

**1-4. §**

Új szociális ellátás bevezetését, valamint eljárási szabályok pontosítását tartalmazó módosító rendelkezéseket tartalmaz.

**5. §**

Hatályon kívül helyezést tartalmazó rendelkezéseket tartalmaz.

**6. §**

Hatályba léptető rendelkezést tartalmaz.