|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám: Napirendi pont: ….

Előterjesztve: Pénzügyi és Kerületfejlesztési Bizottság

Városüzemeltetési Bizottság

**ELŐTERJESZTÉS**

A Képviselő-testület 2024. január 24 - ei rendkívüli ülésére

**Tárgy:**  Javaslat a „TOP Plusz-4.1.1-23 Egészséges utcák program” című pályázaton történő indulásra

**Készítette:**

Sólyom Benedek

főépítész

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Erzsébetváros 2022-ben összesen 10 utcára vonatkozóan készíttetett előzetes vizsgálati dokumentációt „BUDAPEST VII. KERÜLET ERZSÉBETVÁROS KIJELÖLT KÖZTERÜLETFEJLESZTÉSI PROJEKTJEINEK ELŐZETES VIZSGÁLATA" címmel. A vizsgálati dokumentáció a kerület által kiválasztott utcák felújítási lehetőségeit vette górcső alá, a leendő Healthy Street pályázathoz való megfelelőség tekintetében.

## Magyarország Kormánya - *a Terület- és Településfejlesztési Operatív Program Plusz keretében* - a Területfejlesztési Operatív Programok Irányító Hatóságán keresztül „TOP Plusz-4.1.1-23 Egészséges utcák program” megnevezésű felhívással közzétette a pályázati kiírást a a Terület- és Településfejlesztési Operatív Program Plusz éves fejlesztési keretének megállapításáról szóló 1652/2021. (IX.21.) Kormányhatározatban szereplő éves fejlesztési keret alapján, melynek forrása az Európai Regionális Fejlesztési Alap és Magyarország költségvetésének társfinanszírozásában biztosított.

A felhívásra Budapest Főváros kerületi önkormányzatai (GFO 321) nyújthatnak be támogatási kérelmet Budapest Főváros közigazgatási területén belül elhelyezkedő közterületek megújítására vonatkozóan 2023. december 15 - 2024. május 31. közötti időszakban.

A pályázat keretében olyan közterület-megújításra vonatkozó projektek támogathatóak, amelyek az alábbi önállóan támogatható tevékenységeket tartalmazzák:

1. Gyalogos- és kerékpáros közlekedés fejlesztése, a gépjárműforgalom csillapítása, akadálymentesítés
2. Zöld- és kékinfrastruktúra fejlesztése, ökológiai szempontok érvényesítése
3. Befogadó, közösségi aktivitást ösztönző közterületek létesítése

Miután 2023. novemberében a pályázat kiírásával ismertté váltak az előírt kritériumok és a projektek értékelésének szempontjai is, így a részletes pályázati feltételek és az értékelési rendszer megismerése, valamint a lehető legnagyobb zöld érték megteremtésének célja megkövetelte az előzetes vizsgálatok alá vont utcák átértékelését, új projektterületek bevonását.

A felújítással/pályázattal érintett közterületek kiválasztásában a következő szempontok játszottak kulcsszerepet:

* minőségi és teljesértékű zöldfelületek létrehozásának lehetősége (elsősorban burkolt zöldfelület nélküli utcákban),
* fásítási lehetőség,
* kerékpáros közlekedés fejlesztési lehetőségei (lehetőség szerint kerékpársávok létrehozásával),
* felújítás közösségi hasznosságának mértéke,
* városszöveti szerepkör,
* csatlakozó közterületi elemek, projektek (szükség szerinti forgalomelhúzással, közlekedési csomópontok szintbeli kiemelésével).

Szakmai szempontok figyelembevételével úgy ítéljük meg, hogy a kiválasztott utcák megújításával, forgalomcsillapításával, zöldítésével és gyalogosbarátabbá tételével nagy kiterjedésű kerületrészek válhatnak élhetőbbé és szerethetőbbé. Mindezek mellett a fejlesztések a már megújult és megújulás alatt lévő projektelemekkel együtt működve komplex, átgondolt és előremutató városfejlődésről tesznek tanúbizonyságot.

A pályázati felhívás szerint a projekt végrehajtására rendelkezésre álló idő a megkezdéstől számított legfeljebb 48 hónap (4 év). A támogatás mértéke pályázatonként 250.000.000 - 2.500.000.000 forint között van, mely vissza nem térítendő támogatásnak minősül. A projekthez önerő nem szükséges és a támogatás akár 100%-os mértéket is elérheti.

Az Önkormányzat a támogatás elnyerése érdekében 2024. évben több utcával szeretne pályázni, azonban a

1. Dembinszky utca *Dózsa György út és Bethlen Gábor utca közötti szakasza,*
2. Jósika utca *teljes hosszban*

történő felújítását az Önkormányzatunk a pályázat eredményétől függetlenül is tervezte, ezért az utcafelújítási program 2024. áprilisában megkezdődhet, saját forrásból történő finanszírozás megelőlegezése válhat szükségessé.

A Jósika utca megújításának költsége - előzetes becslés alapján - várhatóan bruttó 317.500 ezer forint, a Dembinszky utcaszakasz megújításának költsége várhatóan bruttó 381.000 ezer forint, mely összegekre a Budapest Főváros VII. Kerület Erzsébetváros Önkormányzat Képviselő-testületének a 2024. évi átmeneti gazdálkodás szabályairól szóló 35/2023. (XII. 6.) önkormányzati rendelete biztosít fedezetet.

A tervezett felújítási munkák a Jósika utca tekintetében: teljes körű burkolat felújítás, akadálymentes járdafelületek és kereszteződések kialakítása, a közlekedési csomópontok kiemelése, a parkolási rend felülvizsgálata, parkolósávban zöldfelületek kialakítása, a jelenlegi gyalogosfelület megnövelése, a parkolóhelyeken vízáteresztő pályaszerkezet kiépítése.

A tervezett felújítási munkák a Dembinszky utcaszakasz tekintetében: teljeskörű burkolat felújítás, talajszinti zöldfelületek kialakítása, árnyékot adó növényzet telepítése, a parkolási rendszer részbeni átgondolása, akadálymentes járdafelületek és kereszteződések kialakítása, a közlekedési csomópontok kiemelése, forgalom- és sebességcsillapítás elhúzott szigetek kialakításával, a jelenlegi gyalogosfelület megnövelése, a parkolóhelyeken vízáteresztő pályaszerkezet kiépítése.

A két utca tekintetében bírálati terv készült.

## A pályázattal érintett további két utca tekintetében (Wesselényi utca, Dohány utca) a tervezés folyamatban van.

## A Képviselő-testület hatáskörét a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendelet 5. § (2) bekezdés a) pontja biztosítja.

Fentiek alapján - a közterületek tervezett felújítás érdekében - kérem a Tisztelt Képviselő-testületet az előterjesztés megtárgyalására és a határozati javaslatban foglaltak elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2024. (I.24.) határozata a TOP\_Plusz-4.1.1-23 Egészséges utcák program pályázaton történő indulás tárgyában**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. kinyilvánítja a szándékát, hogy indulni kíván a „TOP Plusz-4.1.1-23 Egészséges utcák program” című pályázaton Budapest Főváros VII. kerület közigazgatási területén belül az alábbi 4 közterület (utca, utcaszakasz) felújításával, zöld infrastruktúra fejlesztéssel ökológiai szempontok érvényesítésével:

* Dembinszky utca *Dózsa György út és Bethlen Gábor utca közötti szakasza*,
* Jósika utca *teljes hosszában,*
* Wesselényi utca *Rottenbiller utca és Erzsébet körút közötti szakasza,*
* Dohány utca *Rottenbiller utca és Hársfa utca közötti szakasza.*

1. felkéri a polgármestert, hogy gondoskodjon az 1. pontban meghatározott pályázatok előkészítéséről (pályázatíró megbízása, tervek beszerzése).
2. felkéri a polgármestert, hogy terjessze a Képviselő-testület elé a pályázatok feltételeit.
3. felkéri a polgármestert, hogy a 2024. évi költségvetésről szóló önkormányzati rendeletben szükség esetén biztosítson további fedezetet - a közterületfelújítás tekintetében - pályázatok előkészítésére, pályázatírásra, szakértői költségekre.
4. a „TOP Plusz-4.1.1-23 Egészséges utcák program” című pályázat benyújtását követően megkezdi a pályázattól függetlenül az alábbi útszakaszok felújítását:

* Dembinszky utca Dózsa György út és Bethlen Gábor utca közötti szakaszát bruttó 381.000 e forintértékben,
* Jósika utcát teljes hosszában bruttó 317.500 e forintértékben.

1. felkéri a polgármestert, hogy gondoskodjon az 5. pontban meghatározott utcaszakaszok felújításához szükséges intézkedésekről, a kivitelezés érdekében hatósági eljárások és közbeszerzési eljárások lefolytatásáról.

**Felelős:** Niedermüller Péter polgármester

**Határidő:** 1. pont tekintetében azonnal, 2-3. pont tekintetében: 2024. március 31., 4. pont tekintetében a 2024. február 29., 5-6. pont tekintetében: 2024. április 30.

Budapest, 2024. január 3.

Niedermüller Péter

polgármester

**Előterjesztés melléklete:**

* TOP Plusz-4.1.1-23 Egészséges utcák program pályázati felhívás